Numărul morților după ce rușii au lovit cu o dronă un bloc din Odesa a ajuns la șapte. Printre victime sunt doi copii mici
Data publicării:
Numărul morților după ce rușii au lovit cu o dronă un bloc cu apartamente din Odesa, orașul port de la Marea Neagră, a crescut la șapte. Printre victime se află un bebeluș și un copil de doi ani.
Alte 8 persoane au fost rănite.
Liderul de la Kiev susține că drona era Shahed, furnizată Rusiei de către Iran. Volodimir Zelenski susține că atacurile ruseşti cu ajutorul dronelor iraniene "nu au nicio logică militară" şi au fost concepute doar pentru a ucide şi a intimida. Liderul ucrainean mai spune că acest atac ar fi putut fi evitat dacă Ucraina nu s-ar fi confruntat cu întârzieri în aprovizionarea cu arme occidentale.
De altfel, ieri Zelenski le-a cerut din nou aliaţilor săi occidentali mai multe sisteme de apărare aeriană, muniție și avioane de luptă.
"Rusia continuă să lovească civili", a spus preşedintele Zelenski pe reţelele sociale. "Avem nevoie de mai multă apărare aeriană din partea partenerilor noştri. Trebuie să întărim scutul aerian al Ucrainei pentru a ne proteja mai bine poporul de terorismul rus. Mai multe sisteme de apărare aeriană şi mai multe rachete pentru sistemele de apărare aeriană salvează vieţi", a spus el.